Det kan være svært at få en hverdag til at fungere, hvis man har været vant til at have meget frihed i sit forhold og pludselig er sammen hele tiden. Jeg kender også pensionister, som skriver til mig, at det er svært pludselig at gå op og ned ad hinanden hver dag, når de har været vant til at gå på arbejde – også selv om de har boet sammen hele tiden. Jeg synes, I skal forsøge en anden løsning, før I sælger huset. Jeg tror, I har brug for lidt tid til at lære at navigere i den nye hverdag. Sørg for at have fritidsinteresser hver især, så I ikke er sammen hele tiden. Det kan også være, en af jer kan låne et sommerhus indimellem. Jeg fornemmer i hvert fald, at hvis I giver hinanden frihed, er jeg sikker på, I ikke behøver at flytte fra hinanden. Det er helt naturligt, at jeres nye livsstil kræver tilvænning. Giv det en chance og se, hvad der sker.